KOMISSION PÄÄTÖS N:o 2515/86/EHTY,

tehty 31 päivänä heinäkuuta 1986,

terästeollisuuden yritysten soveltamien hinnastojen ja myyntiehtojen julkistamisesta perustamissopimuksen liitteessä III määritellyn erikoisteräksen myynnin osalta tehdyn päätöksen N:o 37-54 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen ja erityisestisen 60 artiklan,

on kuullut neuvoa-antavaa komiteaa,

sekä katsoo, että

päätöksellä N:o 37-54(1), sellaisena kuin se on viimeksi muutettuna päätöksellä N:o 3633/83/EHTY(2), teräsyritykset velvoitetaan julkaisemaan perustamissopimuksen liitteessä III määriteltyä erikoisterästä koskevat hinnastot ja myyntiehdot,

teräsyritykset voivat perustamissopimuksen 60 artiklan 1 kohdassa tarkoitettua syrjintäkieltoa rikkomatta erotella hintansa käyttäjäryhmien mukaan, jos käyttäjäryhmät eivät kilpaile keskenään,

päätöksen N:o 31-53(3), sellaisena kuin se on viimeksi muutettuna päätöksellä N:o 2514/86/EHTY(4), soveltamiseen perustuvat tavallisten terästen hintojen ja myyntiehtojen julkisuutta koskevat velvollisuudet vastaavat edellä mainittuja periaatteita; markkinoiden tilanteen huomion ottaen sekä sen estämiseksi, että rauta-alan varastomyyjät joutuisivat epäedulliseen asemaan, näiden terästen osalta ei ole osoittautunut tarpeelliseksi velvoittaa teräsyrityksiä julkistamaan hinnastoissaan tiettyjä kuluttajaryhmiä koskevia hintaeroja; riittää, että yritykset velvoitetaan antamaan tällaiset hintaerot komissiolle tiedoksi; markkinoiden avoimuuden säilyttämiseksi on tarpeen velvoittaa teräsyritykset ilmoittamaan nämä hintaerot pyynnöstä kaikille, jotka ovat perustellusti kiinnostuneita niistä; on tarpeen rajata tässä päätöksessä tarkoitetut hintaerotyypit sen välttämiseksi, että hintaeroihin, joita ei tarvitse julkaista terästeollisuuden yritysten hinnastoissa, sisältyisi tiettyjä päätöksen 37-54 4 artiklassa tarkoitettuja hinnastojen tekijöitä, joiden on sisällyttävä julkaistaviin hinnastoihin; jos jokin yritys soveltaa tällaisia hintaeroja huomattavassa määrin, komissiolle on varattu mahdollisuus velvoittaa julkaisemaan kyseiset hintaerot hinnastossa, ja

näyttää perustellulta sallia samat mahdollisuudet erikoisteräksille eri teräslaatujen myyntiehtojen yhdenmukaistamiseksi ja sen välttämiseksi, että samaa ostajaa kohdeltaisiin eri perustein sen mukaan, ostaako hän erikoisterästä tai tavallista terästä,

ON TEHNYT TÄMÄN PÄÄTÖKSEN:

1 artikla

Muutetaan päätös N:o 37-54 seuraavasti:

1) Korvataan päätöksen N:o 37-54 6 artikla seuraavasti:

"6 artikla

1. a) Hinnastoja ja myyntiehtoja sekä 7 artiklassa tarkoitettuja hintaeroja sovelletaan aikaisintaan kahden työpäivän kuluttua siitä, kun ne on toimitettu komissiolle;

b) yritysten on toimitettava hinnastot ja myyntiehdot pyynnöstä kaikille kiinnostuneille. Jäljempänä 7 artiklassa tarkoitetut hintaerot on pyynnöstä toimitettava kaikille rauta-alan varastomyyjille. Käyttäjille on pyynnöstä ilmoitettava niitä ryhmiä koskevat hintaerot, joihin he kuuluvat;

c) Komissio voi päättää varmistaa hinnastojen ja myyntiehtojen sekä 7 artiklassa tarkoitettujen hintaerojen levityksen painatteella, joka julkaistaan erityisesti tätä varten.

2. Edellä 1 kohtaa sovelletaan myös kaikkiin hintaluetteloiden ja myyntiehtojen sekä sovellettujen hintaerojen muutoksiin."

2) Lisätään 7 artikla seuraavasti:

"7 artikla

1. Teräsyritykset voivat soveltaa 3 kohdassa tarkoitettuja hintaeroja joihinkin käyttäjäryhmiin ja rauta-alan varastomyyjäryhmiin. Niiden ei tarvitse julkaista näitä eroja hinnastoissaan. Yritykset eivät voi soveltaa näitä eroja keskenään kilpailevien käyttäjäryhmiin.

2. Jos yritykset soveltavat tällaisia eroja, niiden on annettava ne komissiolle tiedoksi. Näitä eroja sovelletaan voimassaoleviin hinnastoihin.

3. Ainoastaan seuraavia eroja sovelletaan 1 kohdan osalta:

- tiettyihin käyttäjäryhmiin sovellettavat erot, joiden osalta kyseiset käyttäjäryhmät on tarkasti ilmoitettava,

- rauta-alan varastomyyjille myönnetyt alennukset,

- niiden kokonaismäärien mukaiset alennukset, jotka käyttäjä tai varastomyyjä on saanut yhden vuoden pituisen ajanjakson aikana terästeollisuuden yrityksiltä, joihin sovelletaan perustamissopimuksen 60 artiklassa olevia sääntöjä,

- yhteen käyttäjäryhmään tai rauta-alan varastomyyjiin tilapäisesti sovellettavat lisäalennukset.

4. Hintaeroja, jotka annetaan komissiolle tiedoksi ennen tämän päätöksen voimaantuloa, voidaan soveltaa ainoastaan, jos ne ovat 3 kohdan mukaisia.

5. Jos komissio toteaa, että hintaerojen julkaiseminen on välttämätöntä niiden lukumäärän ja laajuuden vuoksi, se voi velvoittaa terästeollisuusyrityksen julkaisemaan hinnastossaan kaikki sen soveltamat erot tai osan niistä."

3) 7 artikla siirtyy 8 artiklaksi ja 8 artikla siirtyy 9 artiklaksi.

2 artikla

Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

Tämä päätös on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 31 päivänä heinäkuuta 1986.

Komission puolesta

Karl-Heinz NARJES

Varapuheenjohtaja

(1) EYVL N:o 18, 1.8.1954, s. 470

(2) EYVL N:o L 360, 23.12.1983, s. 20

(3) EYVL N:o 6, 4.5.1953, s. 111

(4) EYVL N:o L 221, 7.8.1986, s. 12